<classify> MAOFISA Tawala Wilaya Ma- DAS wamekumbushwa kwamba wanatakiwa kisheria, kuhudhuria vikao vya Mabaraza ya Madiwani katika halmashauri zao kwa lengo la kupata taarifa na kuziwasilisha kwa wakuu wa wilaya DC hizo. Akizungumza kwenye mkutano wa ushauri wa Mkoa wa Dodoma, mwishoni mwa wiki, Katibu Tawala wa Mkoa wa Dodoma, Maduka Kessy alisema, Ma- Das wanatakiwa kuhudhuria vikao vya madiwani na kupeleka maazimio yaliyofikiwa katika vikao hivyo kwa wakuu wao wilaya ili wajue yanayofanyika katika halmashauri zao.Kessy alitoa ufafanuzi huo baada ya kubainika kwamba wapo baadhi ya wakuu wa wilaya ambao wanakuwa hawana taarifa, maazimo na makubaliano yanayofikiwa kwenye vikao vya madiwani kutokana na kutopewa taarifa na wakurugenzi wao.Kessy alisema, Ma-das ni viungo muhimu kati ya wakuu wa wilaya na wakurugenzi pamoja na mabaraza ya madiwani, hivyo haipendezi wakuu wa wilaya wanakuwa hawana taarifa ya fedha za maendeleo na miradi zinazoletwa katika halmashauri yao.DAS ni mjumbe halali wa Baraza la Madiwani, hivyo anatakiwa kujua taarifa za vikao na amepewa makabrasha kabla siku nne na kutoa taarifa kwa Mkuu wa Wilaya agenda zote, zikiwemo za fedha zilizoletwa au zilizopokewa na halmashauri kwa ajili ya kutekeleza miradi mbalimbali ya maendeleo, alisema.Kessy alisema, makatibu wa mabaraza ya madiwani ambao ni wakurugenzi wa halmashauri wanatakiwa kuwapa makabrasha ya vikao wajumbe mbalimbali wakiwemo Ma-das siku nne kabla ya kikao kufanyika.Alisema siku hizo nne, Das atasoma makabrasha na kujua agenda na kumpa taarifa mkuu wa wilaya yake kuhusu mambo yatakayojadiliwa, ikiwemo miradi na mikataba mbalimbali itakayoingiwa katika kutekeleza miradi mbalimbali ya maendeleo katika vikao hicho. Pia DAS ana wajibu wa kumjulisha mkuu wa wilaya kwa maandishi makubaliano au maazimio yaliyofikiwa katika kikao hicho cha madiwani, alisema.Akizungumzia utaratibu huo, Mwenyekiti wa Halmashauri ya Kongwa, White Zuberi alisema Das ni mjumbe halali wa kikao cha baraza la madiwani lakini pia wajumbe wanaweza kumwalika kuhudhuria kikao cha kamati ya fedha kwa lengo la kumfikishia mkuu wa wilaya taarifa hiyo.Akichangia hoja hiyo, Mbunge wa Jimbo la Mtera, Livingstone Lusinde CCM alisema katika halmashauri ya Chamwino ofisi ya Das ipo karibu na ya mkurugenzi, lakini kwa miaka tisa hajawahi kumwona DAS akihudhuria kikao cha baraza la madiwani.  <topic>: kitaifa 